Γνωμοδότηση της Οικονομικής και Κοινωνικής Επιτροπής σχετικά με την "Πρόταση κανονισμού του Συμβουλίου για την παράταση του προγράμματος ενθάρρυνσης και ανταλλαγών που απευθύνεται στους ασκούντες συναφή με τη δικαιοσύνη επαγγέλματα στον τομέα του αστικού δικαίου (Grotius - Αστικές υποθέσεις)"

(2001/C 116/21)

Στις 2 Οκτωβρίου 2000, και σύμφωνα με το άρθρο 262 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής σχετικά με την ανωτέρω πρόταση.

Το τμήμα "Απασχόληση, κοινωνικές υποθέσεις και δικαιώματα των πολιτών" στο οποίο ανατέθηκε η προετοιμασία των σχετικών εργασιών της ΟΚΕ υιοθέτησε τη γνωμοδότησή του στις 14 Νοεμβρίου 2000 (Εισηγητής: ο κ. Cavaleiro Brandão, Συνεισηγητές: η κα Florio και ο κ. Hernández Bataller).

Κατά τη διάρκεια της 377ης συνόδου ολομέλειάς της που πραγματοποιήθηκε στις 29 και 30 Νοεμβρίου 2000 (συνεδρίαση της 29ης Νοεμβρίου) η ΟΚΕ υιοθέτησε με 112 ψήφους υπέρ και 2 αποχές την ακόλουθη γνωμοδότηση.

1. Εισαγωγή

1.1. Το πρόγραμμα Grotius θεσπίσθηκε το 1996 βάσει του άρθρου K.3 της Συνθήκης για την ΕΕ και κάλυπτε την περίοδο 1996-2000. Κατά συνέπεια, η εφαρμογή του ολοκληρώνεται στα τέλη του τρέχοντος έτους.

1.2. Το πρόγραμμα Grotius στοχεύει στη διευκόλυνση της δικαστικής συνεργασίας μεταξύ των κρατών μελών, τονώνοντας την αμοιβαία γνώση των νομικών και δικαστικών συστημάτων. Επιτρέπει τη χρηματοδότηση ενεργειών κατάρτισης, προγραμμάτων ανταλλαγών και πρακτικών ασκήσεων, τη διοργάνωση συναντήσεων, μελετών και ερευνών καθώς και τη διάδοση πληροφοριών. Το πρόγραμμα απευθύνεται στα συναφή προς τη δικαιοσύνη επαγγέλματα.

1.3. Με την έναρξη ισχύος της Συνθήκης του Άμστερνταμ, η δικαστική συνεργασία στον τομέα των αστικών υποθέσεων και η δικαστική συνεργασία στον τομέα των ποινικών υποθέσεων έχουν στο εξής ιδιαίτερες νομικές βάσεις (αντίστοιχα ο τίτλος ΙV της Συνθήκης ΕΚ και ο τίτλος VI της Συνθήκης ΕΚ). Ο παρών κανονισμός περιορίζεται στην παράταση του προγράμματος Grotius όσον αφορά τη δικαστική συνεργασία στον τομέα του αστικού δικαίου ("Grotius-Αστικές υποθέσεις"), όπως προβλέπεται σαφώς από το άρθρο 61 της Συνθήκης περί ιδρύσεως της ΕΚ.

1.4. Η Επιτροπή άρχισε μία συζήτηση προβληματισμού σχετικά με το μέλλον του προγράμματος Grotius-Αστικές Υποθέσεις, ιδιαίτερα όσον αφορά τις σχέσεις του με τη δράση Robert Schuman που αποσκοπεί στην ευαισθητοποίηση των ασκούντων νομικά επαγγέλματα στο κοινοτικό δίκαιο. Η εφαρμογή της δράσης αυτής ολοκληρώνεται στα τέλη του 2001.

1.5. Για το λόγο αυτό προτείνεται η συνέχιση της εφαρμογής του μέρους των αστικών υποθέσεων του προγράμματος Grotius για ένα ακόμη έτος και η προς το σκοπό αυτό διάθεση πιστώσεων ύψους 650000 ευρώ.

1.6. Οι επιδοτήσεις θα αφορούν πέντε τομείς: τη γλωσσική κατάρτιση και την κατάρτιση στο συγκριτικό δίκαιο, την οργάνωση πρακτικών ασκήσεων και επισκέψεων στο εξωτερικό, την οργάνωση διαλέξεων και τον συντονισμό των ερευνών σε θέματα που άπτονται της δικαστικής συνεργασίας, τη διάδοση πληροφοριών σχετικά με το αλλοδαπό δίκαιο και τη δικαστική συνεργασία.

2. Γενικές παρατηρήσεις

2.1. Η ΟΚΕ συμφωνεί με τους στόχους που επιδιώκονται με την εφαρμογή του προγράμματος Grotius και την πρόθεση που εκδηλώνεται σχετικά με τη σύνδεσή του με την εφαρμογή της δράσης Robert Schuman και κατά συνέπεια και με την πρόταση παράτασης της εφαρμογής του προγράμματος κατά ένα έτος.

2.2. Απαραίτητη προϋπόθεση για την εδραίωση της Ευρωπαϊκής Ένωσης είναι η περαιτέρω ανάπτυξη ενός κοινού δικαστικού χώρου, ολοένα και περισσότερο αλληλέγγυου, συνεκτικού και εναρμονισμένου. Η ΟΚΕ υποστηρίζει τις δράσεις που προωθούν ή συμβάλλουν στην επίτευξη του εν λόγω στόχου.

2.3. Δεν θα πρέπει ποτέ να σταματήσουμε να τονίζουμε τη συμβολή που μπορεί να έχει στην επίτευξη του εν λόγω στόχου η θέσπιση του Χάρτη Θεμελιωδών Δικαιωμάτων.

2.4. Η ΟΚΕ θεωρεί ως ιδιαίτερα θετική μία μεγαλύτερη συσχέτιση στο μέλλον μεταξύ του προγράμματος Grotius-Αστικές Υποθέσεις και της δράσης Robert Schuman. Για το λόγο αυτό θα πρέπει να συνεχισθεί η διαφοροποίηση των στόχων των δύο προγραμμάτων και να διατηρηθεί ο αυτόνομος χαρακτήρας τους.

2.5. Τέλος, η ΟΚΕ επαναδιατυπώνει την άποψή της(1) ότι πρέπει να δοθεί προτεραιότητα στις δράσεις κατάρτισης και ενημέρωσης που αφορούν ταυτόχρονα διαφορετικές κατηγορίες των συναφών με τη δικαιοσύνη επαγγελμάτων, όπως π.χ. τους δικαστές και τους δικηγόρους, ώστε να υπάρξει ειδική συμβολή στις προσπάθειες ενίσχυσης της συνοχής μεταξύ των εθνικών δικαστικών συστημάτων και του ευρωπαϊκού δικαστικού συστήματος.

2.6. Η Οικονομική και Κοινωνική Επιτροπή θα επιθυμούσε όπως, μελλοντικώς, προβλεφθεί στο Πρόγραμμα η δυνατότητα συμμετοχής των υποψήφιων προς ένταξη χωρών και ιδιαίτερα όσον αφορά τα θέματα του εργατικού δικαίου.

Βρυξέλλες, 29 Νοεμβρίου 2000.

Ο Πρόεδρος

της Οικονομικής και Κοινωνικής Επιτροπής

Göke Frerichs

(1) Γνωμοδότηση της ΟΚΕ σχετικά με την "Πρόταση απόφασης του Ευρωπαϊκού Κοινοβουλίου και του Συμβουλίου για τη θέσπιση προγράμματος δράσης με στόχο την μεγαλύτερη ευαισθητοποίηση των ασκούντων νομικά επαγγέλματα στο κοινοτικό δίκαιο - Δράση Robert Schuman", ΕΕ L 196 της 14.7.1998.